Ο **Σάνι Μπετσίροβιτς** (σλοβενικά: *Sani Bečirovič*, Μαριμπόρ, 19 Μαΐου 1981) είναι Σλοβένος πρώην διεθνής καλαθοσφαιριστής και νυν τεχνικός διευθυντής. Με ύψος 1,95μ. αγωνιζόταν στη θέση σούτιγκ γκαρντ. Κατά την διάρκεια της εικοσαετούς καριέρας του (1995-2015) αγωνίστηκε σε χώρες όπως η Σλοβενία, η Ιταλία και η Ελλάδα. Από το 2023 αποτελεί αθλητικό διευθυντή στον Παναθηναϊκό.

Σταδιοδρομία
------------

Τη σεζόν 2006-2007 αγωνίστηκε στην ομάδα του Παναθηναϊκού και ήταν ένας από τους πολυτιμότερους παίκτες της ομάδας με προτεραιότητα το σκοράρισμα και την οργάνωση του παιχνιδιού. Το 2007 κέρδισε το Κύπελλο Ελλάδος καθώς και το Πρωτάθλημα. Στο φάιναλ φορ της Αθήνας το 2007 ο Σάνι Μπετσίροβιτς με 15 πόντους στον ημιτελικό ήταν ο πρωταγωνιστής της πρόκρισης στον τελικό όπου σκόραρε άλλους 6 πόντους και ανακηρύχθηκε πρωταθλητής Ευρώπης με την ομάδα του Παναθηναϊκού. Τη σεζόν 2006-07 στην Ευρωλίγκα σε 22 λεπτά ανά αγώνα συνεισέφερε στην ομάδα του 10.1 πόντους με 39,7% στα τρίποντα και 81,3% στις βολές, καθώς και 2 ασίστ. Την επόμενη σεζόν, μετά και την έλευση του Σαρούνας Γιασικέβιτσιους, ο χρόνος συμμετοχής του μειώθηκε αισθητά κάτι που τον οδήγησε στην έξοδο. Σε 18 ματς στην Ευρωλίγκα είχε 6.8 πόντους, 1.7 ριμπάουντ και 1.3 ασίστ σε 17 λεπτά συμμετοχής κατά μέσο όρο. 

Στις 4 Ιουλίου 2008, μεταγράφηκε στην ομάδα της Βίρτους Ρόμα όπου έγινε ο ηγέτης της ομάδας.

Στη συνέχεια της καριέρας του αγωνίστηκε σε ομάδες όπως η Ολίμπια Λιουμπλιάνας, η ΤΣΣΚΑ Μόσχας, η Ντιναμό Σάσσαρι, ενώ αγωνίστηκε και στο Πρωτάθλημα του Ιράν με δύο ομάδες, πριν γυρίσει ξανά σε Σλοβενία και Ιταλία. 

Ολοκλήρωσε την αθλητική του πορεία το 2015 μετά από είκοσι χρόνια στα παρκέ.

Εθνική Σλοβενίας
----------------

Στο Πανευρωπαϊκό Παίδων του 1997 ο Μπετσίροβιτς σημείωσε 23.6 πόντους, 5 ριμπάουντ και 2.5 ασίστ ανά αγώνα, στο Ευρωπαϊκό Πρωτάθλημα Νέων του 1998 ολοκλήρωσε τη διοργάνωση με 28 πόντους και 3.8 ασίστ μέσο όρο κερδίζοντας τον τίτλο του «Πολυτιμότερου Παίκτη» της διοργάνωσης. 

Το καλοκαίρι του 1999 ο Σάνι Μπετσίροβιτς αγωνίστηκε στα 18 του στο Ευρωμπάσκετ ανδρών στα γήπεδα της Γαλλίας. Είχε μέσο όρο 7.5 πόντους και 3 ασίστ.

Το καλοκαίρι του 2000 είχε ηγηθεί της Σλοβένικης εθνικής ομάδας, στην πορεία της για το χρυσό μετάλλιο στο Πανευρωπαϊκό Πρωτάθλημα κάτω των 20, κερδίζοντας και τον τίτλο του πρώτου πασέρ της διοργάνωσης με 3.3 ανά αγώνα. 

Το 2001, ήταν μέλος του σλοβένικου εθνικού συγκροτήματος στο Ευρωμπάσκετ της Τουρκίας, έχοντας μέσο όρο 11.3 πόντους, 5.3 ριμπάουντ και 4 ασίστ.

Στο Ευρωμπάσκετ του Βελιγραδίου, ο Μπετσίροβιτς ήταν ο ηγέτης των Σλοβένων με 10.8 πόντους, 3.2 ριμπάουντ, 2.5 ασίστ, και 2.3 κλεψίματα, Η ομάδα με τους Μπετσίροβιτς, Λάκοβιτς, Νάχμπαρ, Νεστέροβιτς τερμάτισε στην έκτη θέση της διοργάνωσης και πήρε το εισιτήριο για το Παγκόσμιο πρωτάθλημα της Ιαπωνίας.

Αγωνίστηκε επίσης στα Μουντομπάσκετ 2006 και 2010.

Εκτός παρκέ
-----------

### Προπονητής

Το 2015 αποχώρησε από την ενεργό δράση και ανέλαβε χρέη βοηθού προπονητή στον Παναθηναϊκό δίπλα στον Αλεξάντερ Τζόρτζεβιτς.

### Αθλητικός/Τεχνικός Διευθυντής

Στις 13 Ιουνίου 2019, προσελήφθη ως αθλητικός διευθυντής της Τσεντεβίτα Ολίμπια. Παρέμεινε στην ομάδα μέχρι τον Ιούνιο του 2023.

Τίτλοι-Διακρίσεις
-----------------

### Συλλογικοί

#### Ολύμπια Λιουμπλιάνας

* Πρωτάθλημα Σλοβενίας (2001)
* 2x Κύπελλο Σλοβενίας (2000, 2001)

#### Κίντερ Μπολόνια

* Κύπελλο Ιταλίας (2002)

#### Κλιμάμιο Μπολόνια

* Σούπερ Καπ Ιταλίας (2005)

#### Παναθηναϊκός

* Ευρωλίγκα (2007)
* 2x Πρωτάθλημα Ελλάδας (2007, 2008)
* 2x Κύπελλο Ελλάδας (2007, 2008)

### Ατομικοί

* MVP της αγωνιστικής στην Ευρωλίγκα (9η αγωνιστική 2008/09)
* Ελληνικό All Star Game (2007)
* Νικητής στο διαγωνισμό τριπόντων στο Ελληνικό All Star Game (2007)
* MVP Ευρωπαϊκού πρωταθλήματος U18 (1998)
* MVP Ευρωπαϊκού πρωταθλήματος U20 (2000)

Παραπομπές
----------

1. ↑  «Το τέταρτο αστέρι 'ράφτηκε' δια χειρός Δημήτρη Διαμαντίδη». *www.sport24.gr*. Ανακτήθηκε στις 12 Ιουνίου 2023.
2. ↑  team, Panathinaikoscosmos (5 Απριλίου 2020). «Αφιέρωμα στον Σάνι Μπετσίροβιτς: Ένας χαρισματικός σκόρερ (vid)». *Panathinaikos Cosmos*. Αρχειοθετήθηκε από το πρωτότυπο στις 12 Ιουνίου 2023. Ανακτήθηκε στις 12 Ιουνίου 2023.
3. ↑  newsroom, sport-fm. ««Ρωμαίος» ο Μπετσίροβιτς». *sport-fm.gr*. Ανακτήθηκε στις 12 Ιουνίου 2023.
4. ↑  «Επιστρέφει στον Παναθηναϊκό ο Μπετσίροβιτς!». *novasports.gr* (στα gr). Ανακτήθηκε στις 13 Ιουνίου 2019. CS1 maint: Μη αναγνωρίσιμη γλώσσα (link) [*νεκρός σύνδεσμος*]
5. ↑  «Επίσημο: Αθλητικός διευθυντής στην Τσεντεβίτα Ολίμπια ο Μπετσίροβιτς (pic)». *www.sdna.gr*. Ανακτήθηκε στις 13 Ιουνίου 2019.
6. ↑  ««Αντίο» του Μπετσίροβιτς στην Τσεντεβίτα/Ολίμπια: «Δεδομένου ότι θα είμαι στον Παναθηναϊκό θέλω να την αντιμετωπίσω στην Euroleague» | Gazzetta». *www.gazzetta.gr*. Ανακτήθηκε στις 12 Ιουνίου 2023.

  


|  |  |  |  |  |
| --- | --- | --- | --- | --- |
| 

| π • σ • ε
Παναθηναϊκός - Πρωταθλητής Ευρώπης Μπάσκετ 2006-07 |
| --- |
|  |
|  | 
**4** Αλβέρτης  · **6** Παπανικολάου  · **7** Μπετσίροβιτς  · **8** Μπατίστ  · **9** Σισκάουσκας  · **10** Χατζηβρέττας  · **11** Ντικούδης  · **12** Τσαρτσαρής  · **13** Διαμαντίδης (MVP του φάιναλ φορ)  · **14** Ξανθόπουλος  · **15** Τομάσεβιτς  · **16** Σάκοτα  · **18** Βούγιανιτς  · **19** Γιαβτόκας  · **C** Ομπράντοβιτς |

 |